erhwenkuo/poetry-chinese-zhtw huggingface dataset:
念奴嬌
作者：王之望（宋）

蒙泉歲晚，偶扁舟、同泛一池寒淥。四者難並誰通道，草草幽歡能足。美景良辰，賞心樂事，更有人如玉。今宵此會，陋邦驚破衰俗。豪俊傅粉諸孫，幾年分袂，一笑還相逐。痛飲厭厭清夜永，那管更深催促。宋玉詞章，陶潛風概，況繼前賢躅。故人未至，坐中仍對梅福。
念奴嬌
作者：王之望（宋）

柳花飛絮，又還是、清明寂寞時節。洞府人間嗟素手，今日匆匆分拆。巧笑難成，含情誰解，顧影無顏色。風流滿面，卻成春恨悽惻。雲鬢從嚲金蟬，紛紛紅淚，千點胭脂溼。聚調輕盈離調慘，聲入低空愁碧。祖帳將收，驪駒欲駕，去也勞相憶。傷心南浦，斷腸芳草如積。
永遇樂
作者：王之望（宋）

元夜風光，上都燈火，輝映春色。鰲冠仙山，龍銜瑞燭，銀闕凌空碧。紫煙深擁，黃雲孤起，人喜乍瞻天日。□雲裡，□□□□，侍臣□□鵠立。霧收霞卷，珠簾開遍，翠幕娉婷爭出。傾國叢中，鈞天合處，忽聽鳴清蹕。貂裘小帽，隨車信馬，猶憶少年豪逸。如今對，山城皓月，但餘嘆息。
風流子
作者：王之望（宋）

江國東風早，芳菲又、迤邐報寒梅。正元氣孕和，小春歸候，數丁千載，喜動三臺。向此際，上天開景運，王國產英材。想崇嶽洞天，暗書苔蘚，海山煙雨，空鎖樓臺。煌煌天人表，瓊林與瑤樹，照映庭槐。中有麗天星斗，驚世風雷。況朱顏綠髮，年光鼎盛，繡裳華袞，人望歸來。好對玳筵滿舉，眉壽觥罍。
滿庭芳
作者：葛立方（宋）

霜葉停飛，冰魚初躍，梅花猶閟芳叢。剪酥裝玉，應為費天工。爭奈江南驛使，徵鞍待、一朵香濃。憑誰報，冰肌仙子，聞早駕飛龍。溶溶。春意動，寒姿未展，終愧群紅。與斬新來上，開伴長松。要看黃昏庭院，橫斜映、霜月朦朧。蘭堂畔，巡簷索笑，誰羨杜陵翁。
滿庭芳
作者：葛立方（宋）

未許蜂知，難交雀啅，芳叢猶是寒叢。東方解凍，春仗做春工。何事仙葩未放，寒苞秘、冰麝香濃。應須是、驚聞羯鼓，誰敢噴髯龍。梅花，君自看，丁香已白，桃臉將紅。結歲寒三友，久遲筠松。要看含章簷下，閒妝靚、春睡朦朧。知音是，凍雲影底，鐵面葛仙翁。
滿庭芳
作者：葛立方（宋）

狂吹鳴籬，祥霙剪水，分明欺壓寒梅。冰威初斂，曦影上池臺。應有一番和氣，南枝上、恐有春來。須勤探，呼吾筇杖，屐齒上蒼苔。春風，渾未到，徘徊香徑，巡繞千回。見瓊英一點，小佔條枚。且看先鋒素豔，看看便、繁蕾齊開。香浮動，微薰詩夢，須更著詩催。
滿庭芳
作者：葛立方（宋）

臘雪方凝，春曦俄漏，畫堂小秩芳筵。玉臺仙蕊，簾外冪瑤煙。莫話青山萬樹，聊須對、一段孤妍。杯行處，香參鼻觀，百濯未為賢。吾廬，何處好，繡香竹畔，偶桂溪邊。且為渠珍重，滿泛金船。已拚春酲一枕，如今且、醉倒花前。花飛後，歡呼一笑，又是說明年。
滿庭芳
作者：葛立方（宋）

庾信何愁，休文何瘦，範叔一見何寒。梅花酷似，索笑畫簷看。便肯嫣然一笑，疏籬上、玉臉冰顏。須勤賞，莫教青子，半著樹頭酸。朱闌。聊掩映，崑崙頂上，琪樹團欒。命兒曹班坐，草草杯盤。旋折溪邊□朵，瓊蕤泛、蕉葉杯寬。從教□，尊前有客，拍手笑頹山。
滿庭芳
作者：葛立方（宋）

弄月黃昏，封霜清曉，數枝影墮溪濱。化工先手，幻出一番新。片片雕酥碾玉，寒苞似、已洩香塵。聊相對，畸人投分，尊酒認荀陳。吾年，今老矣，佳人薄相，笑插林巾。愧蒼顏白髮，回授烏雲。玉鏡臺邊試看，相宜是、淺笑輕顰。君知否，壽陽額上，不似鬢邊春。
滿庭芳
作者：葛立方（宋）

一陣輕香，不知來處，元來梅已舒英。出籬含笑，芳意為人傾。細看高標孤韻，誰家有、別得花人。應須是，魏徵嫵媚，夷甫太鮮明。北枝，方半吐，水邊疏影，綽約娉婷。問橫空皎月，匝地寒霙。何似此花清絕，憑君為、子細推評。幽奇處，素娥青女，著意為橫陳。
錦堂春・錦堂春慢
作者：葛立方（宋）

氣應三陽，氛澄六幕，翔烏初上雲端。問朝來何事，喜動門闌。田父佔來好歲，星翁說道宜官。擬更憑高望遠，春在煙波，春在晴巒。歌管雕堂宴喜，任重簾不卷，交護春寒。況金釵整整，玉樹團團。柏葉輕浮重醑，梅枝巧綴新幡。共祝年年如願，壽過鬆椿，壽過彭聃。
水龍吟
作者：葛立方（宋）

九州雄傑溪山，遂安自古稱佳處。雲迷半嶺，風號淺瀨，輕舟斜渡。朱閣橫飛，漁磯無恙，鳥啼林塢。吊高人陳跡，空瞻遺像，知英烈、垂千古。憶昔龍飛光武。悵當年、故人何許。羊裘自貴，龍章難換，不如歸去。七里溪邊，鸕鷥源畔，一蓑煙雨。嘆如今宕子，翻將釣手遮日，向西秦路。
菩薩蠻
作者：葛立方（宋）

井梧葉葉秋風晚。東籬點點金錢滿。開急為重陽。日烘深院香。幽姿無眾草。莫恨生非早。嚼蕊傍池臺。壽公桑落杯。
風流子
作者：葛立方（宋）

夜半春陽啟，東風峭、猶帶去年寒。嘆榆塞戰塵，玉關煙燧，壯心耿耿，青鬢斑斑。又還是，一年頭上到，日月信跳丸。看門貼繪雞，歷頒金鳳，酒浮柏葉，人頌椒盤。幽園。春信近，簾櫳靜，小宴取次追歡。聊□水沈煙嫋，清唱聲閒。況良辰漸有，梅舒瓊蕊，柳搖金縷，巧綴新幡。莫惜醉吟親側，衣曳荊蘭。
多麗
作者：葛立方（宋）

冷雲收，小園一段瑤芳。乍春來、未回窮臘，幾枝開犯嚴霜。傍黃昏、暗香浮動，照清淺、疏影低昂。卻月幽姿，含章媚態，姮娥姑射下仙鄉。倚闌看、殷勤持酒，索笑也何妨。堪憐處，東君不管，獨自淒涼。算何人、為伊銷斷，古今才子篇章。有西湖、賦詩處士，□東閣、年少臺郎。驛使來時，吳王醉處，幾番牽動廣平腸。剩宴賞、微酸如豆，又是隔年長。高樓外，莫教羌管，吹墮寒香。
沙塞子
作者：葛立方（宋）

天生玉骨冰肌。瘦損也、知他為誰。□寒底、傲霜凌雪，不教春知。高樓橫笛試輕吹。要一片、花飛酒卮。拚沈醉、帽簾斜插，折取南枝。
多麗
作者：葛立方（宋）

破波光如鏡，三翼輕舟。對雨餘、重巖疊嶂，何妨影墮清流。望芙蕖、渺然如海，張雲錦、掩映汀洲。出水奇姿，凌波豔態，眼看□葉弄新秋。恍疑是、金沙池內，玉井認峰頭。花深處，田田葉底，魚戲龜遊。正微涼、西風初度，一彎斜月如鉤。想天津、鵲橋將駕，看寶奩、蛛網初抽。曬腹何勘，穿針無緒，不如溪上少淹留。競笑語、追尋惟有，沈醉可忘憂。憑清唱，一聲檀板，驚起沙鷗。
滿庭芳
作者：葛立方（宋）

扉映琉璃，窗搖雲母，水堂新甃雲灣。際天波面，玉鏡寶奩寬。欄外青山幾疊，瑤煙斂、影落千鬟。寒汀晚，蘆花飛雪，風定白鷗閒。塵寰。何處有，方壺圓嶠，弱水波翻。問何如藜杖，此地躋攀。種竹今逾萬個，風枝靜、日報平安。他年事、蒼雲屯處，千畝看棲鸞。
春光好
作者：葛立方（宋）

去年曾壽生朝。正菊黃、初舒翠翹。今歲雕堂重預宴，梨雪香飄。明年應傍丹霄。看寶胯、重重在腰。鵲尾吹香籠繡段，且醉金蕉。
西江月
作者：葛立方（宋）

風送丹楓卷地，霜乾枯葦鳴溪。獸爐重展向深閨。紅入麒麟方熾。翠箔底垂銀蒜，羅幃小釘金泥。笙歌送我玉東西。誰管搖花舞砌。
蝶戀花
作者：葛立方（宋）

緹室群陰清曉散。灰動葭莩，漸覺微陽扇。日永繡工才一線。挈壺已報添銀箭。六幕無塵開碧漢。非霧非煙，彷佛登臺見。梅萼飄香縈小宴。霞漿莫放琉璃淺。
清平樂
作者：葛立方（宋）

文章驚世。半挹南宮第。蟾窟澄輝天似洗。折得窅窊丹桂。當年蓬矢生賢。流霞滿祝長年。更願巨鰲連釣，楓宸第一臚傳。
減字木蘭花
作者：葛立方（宋）

搖毫鑄藻。縱有微之應壓倒。萬里鵬程。南省今書淡墨名。臚傳丹陛。月裡桂花先著袂。雁塔高題。玉季巍科尚覺低。
滿庭芳
作者：葛立方（宋）

慄裡田園，烏衣門巷，別來幾換星霜。華陽仙窟，翠桁綵衣香。夢墮當塗風月，披絳帳、欲指鱣堂。浮鷗外，來寧老子，特泛霅溪航。相逢，春正好，梅舒香白，柳曳宮黃。且相將一笑，樂未渠央。須念離多會少，難輕負、百榼霞漿。深深觀，舞回飛雪，樂奏小宮商。
水調歌頭
作者：葛立方（宋）

睡鴨凝香縷，白酒瀉無聲。郊墟不辦羊酪，照箸紫絲蓴。此去青山深處，邀得白雲為伴，絕意請長纓。一舸背君去，幾幅布帆輕。帝恩重，容綠隱，吏祠庭。膝間文度安親，得計是揚名。珍重金蘭交契，共惜匆匆別去，送我幾煙林。異日懷君處，凝睇亂層岑。
風流子
作者：葛立方（宋）

細草芳南苑，東風裡、贏得一身閒。見花朵繡田，柳絲絡岸，沼冰方泮，山雪初殘。又還是，隴頭春信動，梅蕊入徵鞍。月裡暗香，水邊疏影，淡妝宜瘦，玉骨禁寒。泛金溪上好，開幽戶、聊面翠麓雲灣。知道醉吟堪老，名利難關。算書幃意懶，宦途遊倦，舊時習氣，惟有躋攀。擬待杖藜花底，直到春闌。
滿庭芳
作者：葛立方（宋）

江國麾幢，邊城鼓角，湓川幾報嚴更。笑談油幕，英傑為時生。腹貯六韜三略，新詩就、矛槊頻橫。功名事，他年未晚，一笴落欃槍。歸來，何早計，白蘋洲畔，危獲深耕。又何如，竹帛彝鼎垂名。犀節徵還伊邇，春風外、文鷁催行。巖廊上，談兵齒頰，讜論佐休明。
玉漏遲
作者：葛立方（宋）

窗戶明環堵。山容黛染，水光綃舞。荷蓋擎煙，花映步波神女。嫩臉鉛華掩素，無語向、薰風凝佇。晴又雨。徵鞞隱隱，雲洲沙渚。須臾風捲還晴，看香洩丹囊，乍飄沈炷。魚颭荷衣，珠顆亂傾無數。休話金沙玉井，爭似我、神龜□處。觴為舉。何人解歌金縷。
行香子
作者：葛立方（宋）

風透紗窗。葉落銀床。夾纈林、吹下嚴霜。新篘浮蟻，班坐飛觴。有巖中秀，籬中豔，洛中香。金鈿放蕊，玉粒爭芳。慣年年、來趁清商。不應素節，還有花王。看正封詩，龜年調，太真狂。
玉樓春
作者：葛立方（宋）

青女飛花濃剪水。寒氣霏微度窗紙。人間那得骨為簾，有麒麟尊有蟻。笙簧凍澀閒纖指。香霧暖燻羅帳底。卻教試作忽雷聲，往往驚開桃與李。
瑞鷓鴣
作者：葛立方（宋）

榴花庭院戲氍毹。水剪雙眸畫不如。莫恨未能通瑟僩，只今先已辯之無。虎晴淺綴新花帽，龍腦濃燻小繡襦。乃祖未須貽厥力，及時須讀五車書。
浪淘沙
作者：葛立方（宋）

休看輞川圖。未是幽居。何如雲水繞儲胥。新溼青紅開棟宇，霧拱風疏。小圃秀郊墟。花破平蕪。五峰列影水平鋪。只欠五城樓十二，便是蓬壺。
卜算子
作者：葛立方（宋）

明鏡蓋紅蕖，軒戶臨煙渚。窣窣珠簾淡淡風，香裡開尊俎。莫把碧筒彎，恐帶荷心苦。喚我溪邊太乙舟，瀲灩盛芳醑。
卜算子
作者：葛立方（宋）

嫋嫋水芝紅，脈脈蒹葭浦。淅淅西風淡淡煙，幾點疏疏雨。草草展杯觴，對此盈盈女。葉葉紅衣當酒船，細細流霞舉。
減字木蘭花
作者：葛立方（宋）

張南周北。謾說清漳搖紺碧。何似幽棲。甥舅相望共一溪。璇題沙版。不用買鄰糜百萬。餘戶增輝。庭列芝蘭戶戟枝。
夜行船
作者：葛立方（宋）

百尺雕堂懸蜀繡。珠簾外、玉闌瓊甃。調鼎名家，吹簫賢胄，新卜鳳皇佳繇。銀葉添香香滿袖。滿金盃、壽君芳酒。喜動蟾宮，祥生熊帳，應在細君歸後。
雨中花・夜行船
作者：葛立方（宋）

壯歲嬉遊，樂事幾經，青門紫陌芳春。未見廉纖，膏雨浥花塵。濯錦寶絲增豔，洗妝玉頰尤新。向韶光濃處，點染芳菲，總是東君。蘇州老子，經雨南園，為誰一掃花林。誰通道、佳聲著處，肌潤香勻。曉試何郎湯餅，暮留巫女行雲。寄言遊子，也須留眄，小駐蹄輪。
雨中花・夜行船
作者：葛立方（宋）

寄徑濉陽，陌上忽看，夭桃穠李爭春。又見楚宮，行雨洗芳塵。紅豔霞光夕照，素華瓊樹朝新。為奇姿芳潤，擬倩遊絲，留住東君。拾遺杜老，猶愛南塘，寄情蘿薜山林。爭似此、花如姝麗，獺髓輕勻。不數江陵玉杖，休誇花島紅雲。少須澄霽，一番清影，更待冰輪。
好事近
作者：葛立方（宋）

幾騎漢旌回，喜動滿川花木。遙睇清淮古岸，散離愁千斛。煙籠沙嘴定連艘，鵲腳蘸波綠。歸話隔年心事，秉夜闌銀燭。
好事近
作者：葛立方（宋）

歸日指清明，肯把話言輕食。已是飛花時候，賴東風無力。青帘沽酒送春歸，莫惜萬金擲。屈指明年春事，有紅梅訊息。
朝中措
作者：葛立方（宋）

暫時莫盪出燕然。冰柱凍層簷。時節馬蹄歸路，楊花亂撲徵韉。如今歸去，銀鐺宜見，七寶床邊。待得退朝花底，家人爭卷珠簾。
春光好
作者：葛立方（宋）

禁菸卻釀新愁。正繫馬、清淮渡頭。後日清明催疊鼓，應在揚州。歸時元已臨流。要綺陌、芳郊恣遊。三月羈懷當一洗，莫放觥籌。
虞美人
作者：魏杞（宋）

冰膚玉面孤山裔。肯到人間世。天然不與百花同。卻恨無情輕付、與東風。麗譙三弄江梅曉。立馬溪橋小。只應明月最相思。曾見幽香一點、未開時。
卜算子
作者：魏杞（宋）

一葉鑑中來，兩岸青山起。送我紅蕖萬柄香，疑在蓬壺裡。天地瑩無塵，巾袂涼如水。白浪無聲月自高，不是人間世。
人月圓
作者：陳知柔（宋）

鬢緣心事隨時改，依舊在天涯。多情惟有，籬邊黃菊，到處能華。
水調歌頭
作者：王識（宋）

一雨洗空閣，象緯迫人清。披襟臺上，坐看北斗正旋衡。知是南宮列宿，初出極星未遠，龍角正分明。河漢餘千里，風露已三更。坐未久，書帙散，酒壺傾。涼生殿閣，冷然邀我御風行。擬欲乘槎一問，但得天孫領略，安用訪君平。莫笑儒生事，造化掌中生。
臨江仙
作者：許庭（宋）

不見昭陽宮內柳，黃金齊拈輕柔。東君昨夜到皇州。玉階金井，無處不風流。悵望翠華春欲暮，六宮都鎖春愁。暖風吹動繡簾鉤。飛花委地，時轉玉香球。
臨江仙
作者：許庭（宋）

不見隋河堤上柳，綠陰流水依依。龍舟東下疾於飛。千條萬葉，濃翠染旌旗。記得當年春去也，錦帆不見西歸。故拋輕絮點人衣。如將亡國恨，說與路人知。
臨江仙
作者：許庭（宋）

不見陶家門外柳，柴扉一徑遙通。閉門終日掩清風。感君高節，綠蔭向人濃。籬落蕭疏雞犬靜，日長飛絮濛濛。先生一醉萬緣空。經時高臥，不到翠陰中。
臨江仙
作者：許庭（宋）

不見都門亭畔柳，春來綠盡長條。柳邊行色馬蕭蕭。一枝折贈，相見又何朝。酒盡曲終人去也，風前亦自無聊。祗應於我恨偏饒。東君特地，付與沈郎腰。
臨江仙
作者：許庭（宋）

不見灞陵原上柳，往來過盡蹄輪。朝離南楚暮西秦。不成名利，贏得鬢毛新。莫怪枝條憔悴損，一生唯苦征塵。兩三煙樹倚孤村。夕陽影裡，愁殺宦遊人。
清平樂
作者：邵某（宋）

阿郎去日。不道長為客。底事桐廬無處覓。卻得廣州訊息。江頭一支蘭船。風雨湘妃廟前。死恨無情江水，送郎一去三年。
如夢令
作者：陳祖安（宋）

月直金波瀲灩。此去水仙不遠。霜重夜風清，骨冷□□□□。誰見。誰見。醉眼參橫斗轉。
二郎神
作者：王十朋（宋）

深深院。夜雨過，簾櫳高卷。正滿檻、海棠開欲半。仍朵朵、紅深紅淺。遙認三千宮女面。勻點點、胭脂未遍。更微帶、春醪宿醉，嫋娜香肌嬌豔。日暖。芳心暗吐，含羞輕顫。笑繁杏夭桃爭爛漫。愛容易、出牆臨岸。子美當年遊蜀苑。又豈是、無心眷戀。都只為、天然體態，難把詩工裁翦。
點絳唇
作者：王十朋（宋）

野態芳姿，枝頭佔得春長久。怕鉤衣袖。不放攀花手。試問東山，花似當時否。還依舊。謫仙去後。風月今誰有。
點絳唇
作者：王十朋（宋）

庭院深深，異香一片來天上。傲春遲放。百卉皆推讓。憶昔西都，姚魏聲名旺。堪惆悵。醉翁何往。誰與花標榜。
點絳唇
作者：王十朋（宋）

近侍盈盈，向人自笑還無語。牡丹飄雨。開作群芳主。柔美溫香，剪染勞天女。青春去。花間歌舞。學個狂韓愈。
點絳唇
作者：王十朋（宋）

芳友依依，結根遙向深林外。國香風遞。始見殊蕭艾。雅操幽姿，不怕無人採。堪紉佩。靈均千載。九畹遺芳在。
點絳唇
作者：王十朋（宋）

仙友蒼蒼，西風吹散天香好。暗飄龍腦。金慄枝頭小。誰種丹霄，造化玄功妙。真堪笑。學仙疏謬。有似西河老。
點絳唇
作者：王十朋（宋）

雪徑深深，北枝貪睡南枝醒。暗香疏影。孤壓群芳頂。玉豔冰姿，妝點園林景。憑闌詠。月明溪靜。憶昔林和靖。
點絳唇
作者：王十朋（宋）

霜蕊鮮鮮，野人開徑新栽植。冷香佳色。趁得重陽摘。預約比鄰，有酒須相覓。東籬側。為花辭職。古有陶彭澤。
點絳唇
作者：王十朋（宋）

羽蓋垂垂，玉英亂簇春光滿。韻香清遠。暖日烘庭院。露褒瓊枝，臉透何郎暈。凝餘恨。古人不見。誰與花公論。
點絳唇
作者：王十朋（宋）

毗舍遙遙，異香一炷馳名久。妙香稀有。鼻觀深參透。問訊東來，知□誰先後。稱仙友。十花為偶。近有江西守。
點絳唇
作者：王十朋（宋）

春色融融，東風吹散花千樹。雪香飄處。寒食江村暮。左掖看花，多少詞人賦。花無語。一枝春雨。惟有香山句。
點絳唇
作者：王十朋（宋）

秀色娟娟，最宜雨沐風梳際。徑幽香細。草滴青襟袂。一日才無，便覺生塵態。軒窗外。數竿相對。不減王猷愛。
點絳唇
作者：王十朋（宋）

絲蕊垂垂，嫣然一笑新妝就。錦亭前後。燕子來時候。誰恨無香，試把花枝嗅。風微透。細燻錦袖。不止嘉州有。
點絳唇
作者：王十朋（宋）

十里西湖，淡妝濃抹如西子。藕花簪水。清淨香無比。記得曾遊，短棹紅雲裡。聊相擬。一盆池水。十里西湖似。
點絳唇
作者：王十朋（宋）

畏日炎炎，梵香一炷燻亭院。鼻根充滿。好利心殊淺。貝葉書名，名義誰能辨。西風遠。勝鬟不見。喜見瓊花面。
點絳唇
作者：王十朋（宋）

南國名花，向人無語長含笑。緣香囊小。不肯全開了。花笑何人，鶴相詩詞好。須知道。一經品藻。又壓前詩倒。
點絳唇
作者：王十朋（宋）

蠟換梅姿，天然香韻初非俗。蝶馳蜂逐。蜜在花梢熟。巖壑深藏，幾載甘幽獨。因坡谷。一標題目。高價掀蘭菊。
點絳唇
作者：王十朋（宋）

清夜沈沈，攜來深院柔枝小。儷蘭開巧。雪裡乘風嫋。溫室寒祛，旖旎仙姿早。看成好。花仙歡笑。不管年華老。
點絳唇
作者：王十朋（宋）

落木蕭蕭，琉璃葉下瓊葩吐。素香柔樹。雅稱幽人趣。無意爭先，梅蕊休相妒。含春雨。結愁千緒。似憶江南主。
點絳唇
作者：王十朋（宋）

闌檻陰沈，紫雲呈瑞餘寒凜。捲簾猗枕。香逼幽人寢。入夢何年，廬阜聞名稔。風流甚。阿誰題品。喚作熏籠錦。
失調名
作者：劉大辨（宋）

凌雲多少功業。
長相思令・長相思
作者：吳淑姬2（宋）

煙霏霏。雪霏霏。雪向梅花枝上堆。春從何處回。醉眼開。睡眼開。疏影橫斜安在哉。從教塞管催。
鎖窗寒・瑣寒窗
作者：程先（宋）

雨洗紅塵，雲迷翠麓，小車難去。淒涼感慨，未有今年春暮。想曲江水邊麗人，影沈香歇誰為主。但兔葵燕麥，風前搖盪，徑花成土。空被多情苦。慶會難逢，少年幾許。紛紛沸鼎，負了青陽百五。待何時、重享太平，典衣貰酒相爾汝。算蘭亭、有此歡娛，又卻悲今古。
瑞鶴仙
作者：朱耆壽（宋）

櫻桃抄乳酪。正雨厭肥梅，風忺吹籜。鹹瞻格天閣。見十眉環侍，爭鳴絃索。茶甌試瀹。更良夜、沈沈細酌。問間生、此日為誰，曾向玉皇、案前持橐。龜鶴。從他祝壽，未比當年，陰功堪託。天應不錯。教公議，細評泊。自和戎以來，謀國多少，蕭曹衛霍。奈胡兒自若，惟守紹興舊約。
西江月
作者：石安民（宋）

飛閣下臨無地，層巒上出重霄。重陽未到客登高。信是今年秋早。隨意煙霞笑傲，多情猿鶴招邀。山翁笑我太丰標。竹杖棕鞋桐帽。
賀新郎
作者：劉鎮1（宋）

翠葆搖新竹。正榴花、枝頭葉底，鬥紅爭綠。誰在紗窗停針線，閒理竹西舊曲。又還是、蘭湯新浴。手弄合歡雙彩索，笑偎人、福壽低相祝。金鳳嚲，艾花矗。龍舟噀水飛相逐。記當年、懷沙舊恨，至今遺俗。雨過平蕪浮天闊，畫艗凌波盡簇。沸十里、笙歌聲續。好是蟾鉤隨歸棹，任歡呼、船重成頹玉。猶未忍，罩銀燭。
天香
作者：劉鎮1（宋）

漠漠江皋，迢迢驛路，天教為春傳信。萬木叢邊，百花頭上，不管雪飛風緊。尋交訪舊，惟翠竹、寒松相認。不意牽絲動興，何心襯妝添暈。孤標最甘冷落，不許蝶親蜂近。直自從來潔白，箇中清韻。盡做重聞塞管，也何害、香銷粉痕盡。待到和羹，才明底蘊。
失調名
作者：魏掞之（宋）

掛天師，撐著眼，直下覷。騎個生獰大艾虎。閒神浪鬼，闢惵他方遠方，大膽底，更敢來、上門下戶。
點絳唇
作者：曾協（宋）

小駐徵驂，一尊古寺留君住。六花無數。飛舞朝天路。上苑繁華，卻似詞章富。春將暮。玉鞭凝佇。總是經行處。
點絳唇
作者：曾協（宋）

亂疊香羅，玉纖微把燕支汙。靚妝無數。十里揚州路。怨綠啼紅，總道春歸去。君知否。畫闌幽處。留得韶光住。
浣溪沙
作者：曾協（宋）

晝漏新來一倍長。眾賓沾醉尚傳觴。濃雲遮日惜紅妝。應是主人歸鳳沼，為傳芳訊到黃堂。腰圍恰恰束金黃。
秦樓月・憶秦娥
作者：曾協（宋）

清秋月。長空萬里煙華白。煙華白。江雲收盡，楚天一色。蓴絲惹起思歸客。清光正好傷離別。傷離別。五湖煙水，伴人愁絕。
桃源憶故人
作者：曾協（宋）

野亭問柳今朝試。更訪小園開未。月下山橫空際。兩兩修眉對。騷人對此增高致。意入筆端清邃。投分周郎心醉。真解消人意。
踏莎行
作者：曾協（宋）

柳眼傳情，花心蹙恨。春風處處關方寸。朱簾卷盡畫屏間，雲鬟半嚲羅衣褪。燕語鶯啼，日長人困。魚沈雁斷無音信。琵琶聲亂篆煙斜，寸腸欲斷無人問。
鳳棲梧・蝶戀花
作者：曾協（宋）

柳弄輕黃花泣露。萬疊春山，不記塵寰路。日射霜林煙罩素。長空不著纖雲汙。歷歷遠村明可數。綠漲前溪，渺渺迷津渡。客子光陰能幾許。畫圖擬卷晴川去。
祝英臺・祝英臺近
作者：曾協（宋）

放花開，催花謝，誰解東君意。要遣花王，獨佔花蹊邃。且看玉鏡臺前，霞觴新舉，紅玉軟、曉妝慵試。好風味。須信金屋中人，誰堪並嬌媚。隱約微潮，應向尊前醉。最憐紋錦搴帷，青羅飛蓋，塵土外、輕盈相倚。
水調歌頭
作者：曾協（宋）

今日復何日，歡動楚江濱。紫泥來自天上，優詔起元臣。想見傅巖夢斷，記得金甌名在，卻念佩蘭人。永晝通明殿，曾聽話經綸。促歸裝，趨北闕，覲嚴宸。玉階陳跡如故，天笑一番新。好借食間前箸，盡吐胸中奇計，指顧靜煙塵。九萬雲霄路，飛走趁新春。
水調歌頭
作者：曾協（宋）

日永向槐夏，繞屋樹扶疏。麥秋天氣清潤，設帨記生初。新拜小君佳號，更過諸郎官舍，仍玩掌中珠。樂事似今少，一笑倒雙壺。列山餚，烹野蔌，且歡娛。鹿門遠引，平生此志與君俱。終向苕溪煙水，攜手雲莊風月，不踐利名區。功業看兒輩，相對老江湖。
酹江月・念奴嬌
作者：曾協（宋）

一年好處，是霜輕塵斂，山川如洗。晚菊留花供燕賞，金縷寶衣銷地。舊觀初還，層樓相望，重見昇平際。小春時節，綺羅叢里人醉。此日武帳賢侯，六年仁政，浹長淮千里。欲入鵷行仍緩帶，聊撫竹西歌吹。紫塞煙清，玉關人老，宜趣朝天騎。香塵歸路，舊遊回首應記。
酹江月・念奴嬌
作者：曾協（宋）

苕溪古岸，有朱門初建，落成華屋。對啟園林隨杖履，迤邐柳蹊相屬。好是危亭，片峰迎面，獨立清溪曲。蕪城低遠，一塵不礙遊目。公子豪飲方酣，夜堂深靜，隱隱鳴絲竹。卻盡春寒賓滿座，深酌葡萄新綠。密戶儲香，廣庭留月，待得清歡足。紛紛沾醉，四筵倒盡群玉。
酹江月・念奴嬌
作者：曾協（宋）

一年好處，是滿城紅藥，留連□□。十里揚州應費了，多少春工妝飾。弱質敧風，芳心帶露，酒困嬌無力。園林綠暗，粉光低佔叢碧。誰與千載聲名，翻階高詠，出文章仙伯。閱盡繁華芳意歇，初識傾城風格。雙臉晞紅，春衫挽並，天巧終難敵。十千沽酒，算應花畔消得。
水龍吟
作者：曾協（宋）

楚鄉菰黍初嘗，馬蹄偶踏揚州路。蓴絲向老，江鱸堪膾，催人歸去。秋氣蕭騷，月華如洗，一天風露。望重重煙水，吳淞萬頃，曾約舊時鷗鷺。惆悵別離無奈，整孤帆、依然回顧。玉龍節底，故人情重，欲行猶駐。斂散功多，澄清志遂，好回高步。看歸鞍穩上，文鴛班裡，五雲深處。
水調歌頭
作者：鄭庶（宋）

千古釣臺下，老盡去來人。倚空絕壁，朝暮秀色只如春。高掛瀑泉千尺，洗到雲根山骨，無處著風塵。秋盡玉壺冷，別是一乾坤。問當日，中興將，漢功臣。雲臺何在，寂寞誰復記丹青。爭似先生標緻，長共清風明月，不減舊精神。無限興亡意，舒捲在絲綸。
好事近
作者：曾逮（宋）

滿樹葉繁枝重，綴青黃千百。
菩薩蠻
作者：王炎1（宋）

遠風江急潮來晚。晚來潮急江風遠。橫岸斷山青。青山斷岸橫。寄書無雁系。系雁無書寄。歸夢只江西。西江只夢歸。
梅花引
作者：王炎1（宋）

裁征衣。寄征衣。萬里徵人音信稀。朝相思。暮相思。滴盡真珠，如今無淚垂。閨中幼婦紅顏少。應是玉關人更老。幾時歸。幾時歸。開盡牡丹，看看到荼䕷。
水調歌頭
作者：毛並（宋）

襟帶大江左，平望見三州。鑿空遺蹟，千古奇勝米公樓。太守中朝耆舊，別乘當今豪逸，人物眇應劉。此地一尊酒，歌吹擁貔貅。楚山曉，淮月夜，海門秋。登臨無盡，須信詩眼不供愁。恨我相望千里，空想一時高唱，零落幾人收。妙賞頻回首，誰復繼風流。
水調歌頭
作者：毛並（宋）

春意滿南國，花動雪明樓。千坊萬井，此時燈火隘追遊。十里寒星相照，一輪明月斜掛，縹緲映紅球。共嬉不禁夜，光彩遍飛浮。豔神仙，轟鼓吹，引遨頭。文章太守，此時賓從敵應劉。回首生平舊事，未減當年風月，一醉為君酬。明日朝天去，空復想風流。
水調歌頭
作者：毛並（宋）

小築百年計，雅志幾人成。亂山深處，煙雨面面對縈青。巾屨方安吾土，花木仍供真賞，鄰有阮嵇生。歲月拋身外，塵事更無營。鳥知歸，雲出岫，兩忘情。從渠華屋，回首菸草吊頹傾。何似生涯才足，敧枕南窗北牖，醉夢落樵聲。更喜濯纓處，門外一江清。
水調歌頭
作者：毛並（宋）

漢代李元禮，江左管夷吾。英姿雅望，凜凜玉立冠中都。礧磈胸中千丈，不肯低迴青禁，引去臥江湖。更學鴟夷子，一舸下東吳。送公別，杯酒盡，少躊躇。舊棠陰下，幾人臨路擁行車。歸近雲天尺五，夢想經綸賢業，談笑取單于。為問苕溪水，留得此翁無。
水調歌頭
作者：毛並（宋）

十載劉夫子，名過庾蘭成。人人爭看，角犀今喜試豐盈。傾耳新詩千首，妙處端須擊節，金石破蟲聲。此士難復得，黃口鬧如羹。憶年少，遊俠窟，戲荊卿。結交投分，馳心千里劇搖旌。我老公方豪健，儻許相從晚歲，慷慨激中情。洗眼功名會，一箭取遼城。
秋蕊香
作者：毛並（宋）

蕩暖花風滿路。織翠柳陰和霧。曲池鬥草舊遊處。憶試春衫白苧。暗驚節意朱弦柱。送春去。曉來一陣掃花雨。惆悵薔薇在否。
滿庭芳
作者：毛並（宋）

世事難窮，人生無定，偶然蓬轉萍浮。為誰教我，從宦到東州。還似翩翩海燕，乘春至、歸及涼秋。回頭笑，渾家數口，又泛五湖舟。悠悠。當此去，黃童白叟，莫漫相留。但溪山好處，深負重遊。珍重諸公送我，臨岐淚、欲語先流。應須記，從今風月，相憶在南樓。
滿庭芳
作者：毛並（宋）

五十年來，追思疇曩，佳時去若雲浮。依然重見，感涕話西州。幸喜靈光不改，空自笑、蒲柳先秋。成何事，風波末路，險畏有沈舟。別愁。都幾許，相從未斁，我去公留。況狂直平生，誰念遨遊。月夕風天正好，還驚悵、失此詩流。江南岸，明朝更遠，回首仲宣樓。
滿庭芳
作者：毛並（宋）

濩落難容，崎嶇堪笑，一年陸走川浮。又攜妻子，兩度過神州。紫蟹鱸魚正美，涼天氣、恰傍中秋。今宵意，無人伴我，快瀉玉雙舟。功名，聊爾耳，千金聘楚，萬戶封留。又爭如物外，閒曠優遊。好在東阡北陌，相從有、諸老風流。家山近，歸休去也，不上望京樓。
漁家傲
作者：毛並（宋）

極目丹楓迎霽曉。山明水淨新霜早。燕去鴻歸無事了。天渺渺。風吹平野低寒草。漸過初冬時節好。尋梅踏雪城南道。追憶舊遊人已老。歡更少。孤懷擬共誰傾倒。
好事近
作者：毛並（宋）

飛蓋滿南園，想見八仙遙集。幾樹海棠開遍，正新晴天色。休辭一醉任扶還，衣上酒痕溼。便恐歲華催去，聽秋蟲相泣。
賀新郎
作者：毛並（宋）

風雨連朝夕。最驚心、春光晼晚，又過寒食。落盡一番新桃李，芳草南園似積。但燕子、歸來幽寂。況是單棲饒惆悵，盡無聊、有夢寒猶力。春意遠，恨虛擲。東君自是人間客。暫時來、匆匆卻去，為誰留得。走馬插花當年事，池畹空餘舊跡。奈老去、流光堪惜。杳隔天涯人千里，念無憑、寄此長相憶。回首處，暮雲碧。
念奴嬌
作者：毛並（宋）

層欄飛棟，壓孤城臨瞰，併吞空闊。千古吳京佳麗地，一覽江山奇絕。天際歸舟，雲中行樹，鷺點汀洲雪。三山無際，眇然相望溟渤。鳳麼遺響悲涼，故臺今不見，蒼煙蕪沒。千騎重來初起廢，緬想六朝人物。峴首他年，羊公終在，笑幾人磨滅。一時尊俎，且須同賦風月。
念奴嬌
作者：毛並（宋）

少年奇志，笑功名畫虎，文章刻鵠。永夜漫漫悲晝短，難挽蒼龍銜燭。飛藿飄零，浮雲遷變，過眼郵傳速。昔人真意，眇然千載誰屬。猶喜二子當年，諸公籍甚，賞雲和孤竹。翰墨流傳知幾許，遺響宮商相續。夢裡京華，不須驚歎，春草年年綠。赤霄歸去，更看奔電噴玉。
念奴嬌
作者：毛並（宋）

十年湖海，嘆潘郎憔悴，無心雲閣。強起登臨驚暮序，目極清霜搖落。散發層阿，振衣千仞，浩蕩窮林壑。泬寥無際，鏡天收盡雲腳。長嘯聲落悲風，想滄州萬里，當年歸約。回首區中無限事，此意誰同商略。欲駕飛鴻，翩然獨往，汗漫期相諾。滯留何事，坐令雙鬢如鶴。
念奴嬌
作者：毛並（宋）

麗譙春晚，望東南千里，湖山佳色。畫戟門前清似水，時節初過燈夕。封井年登，京華日近，每報平安驛。滿城花柳，正須千騎尋覓。憶我年少追遊，叨兔園客右，多慚英識。今日懷人無限意，老淚尊前重滴。賦詠空傳，雄豪誰在，鬢點吳霜白。招呼一醉，幸公時慰愁寂。
念奴嬌
作者：毛並（宋）

倚風含露，似輕顰微笑，盈盈脈脈。染素勻紅，知費盡，多少東君心力。國豔酣晴，天香融暖，畫手爭傳得。綠窗朱戶，曉妝誰見凝寂。獨佔三月芳菲，千花百卉，算難爭春色。欲寄朝雲無限意，回首京塵猶隔。舞破霓裳，一枝渾似，醉倚香亭北。舊歡如夢，老懷那更追惜。
念奴嬌
作者：毛並（宋）

王孫老去，算無地傾倒，胸中豪逸。小築三間便席捲，多少江山風月。萬壑迴流，千峰輸秀，人境成三絕。登臨佳處，鳥飛不盡空闊。追念輞水斜川，有風流千載，淵明摩詰。何必斯人聊一笑，俯仰今猶前日。只恐東州，催成棠陰，又作三年別。賞心難繼，莫教辜負華髮。
念奴嬌
作者：毛並（宋）

阿環家住閬風頂，絳闕瑤臺相接。翳鳳乘鸞人不見，隱隱霓裳雲衱。秀骨貞風，長眉翠淺，映白喉紅頰。非煙深處，渺然雲浪千疊。一笑徐福扁舟，春風空老盡，當時童妾。骨冷魂清驚夢到，同看碧桃千葉。寄語青童，何時丹就，為我留窮笈。天雞催曉，卻愁吹墮塵劫。
念奴嬌
作者：毛並（宋）

素秋新霽，風露洗寥廓，珠宮瓊闕。簾幕生寒人未定，鵲羽驚飛林樾。河漢無聲，微雲收盡，相映寒光發。三千銀界，一時無此奇絕。正是老子南樓，多情孤負了，十分佳節。起舞徘徊誰為我，傾倒杯中明月。欲攬姮娥，扁舟滄海，戲濯凌波襪。漏殘鍾斷，坐愁人世超忽。
滿江紅
作者：毛並（宋）

東馬嚴徐，名籍甚、西京人物。誰不羨、伏蒲忠鯁，演綸詞筆。雅意中朝今小試，二年東郡弦風跡。數中興、循吏兩三人，公居一。溫詔趣，還丹闕。傾睿相，方前席。看雲臺登踐，論思密勿。超覽堂中遺愛在，幾人同戀津亭別。顧倦遊、雲路僕登仙，心如失。
滿江紅
作者：毛並（宋）

回首吾廬，思歸去、石溪樵谷。臨玩有、門前流水，亂松疏竹。幽草春餘荒井逕，鳴禽日在窺牆屋。但等閒、憑几看南山，雲相逐。家釀美，招鄰曲。朝飯飽，隨耕牧。況東皋二頃，歲時都足。鱗閣功名身外事，牆陰不駐流光促。更休論、一枕夢中驚，黃粱熟。
水龍吟
作者：毛並（宋）

渺然震澤東來，太湖望極平無際。三吳風月，一江煙浪，古今絕致。羽化蓬萊，胸吞雲夢，不妨如此。看垂虹千丈，斜陽萬頃，盡倒影、青奩裡。追想扁舟去後，對汀洲、白蘋風起。只今誰會，水光山色，依然西子。安得超然，相從物外，此生終矣。念素心空在，徂年易失，淚如鉛水。
漁家傲
作者：毛並（宋）

楊子津頭風色暮。孤舟渺渺江南去。憶得佳人臨別處。愁返顧。青山幾點斜陽樹。可忍歸期無定據。天涯已聽邊鴻度。昨夜鄉心留不住。無驛數。夢中行了來時路。
江城子
作者：毛並（宋）

神仙樓觀梵王宮。月當中。望難窮。坐聽三通，譙鼓報籠銅。還憶當年京輦舊，車馬會，五門東。華堂歌舞間笙鍾。夕香濛。度花風。翠袖傳杯，爭勸紫髯翁。歸去不堪春夢斷，煙雨曉，亂山重。
江城子
作者：毛並（宋）

倚牆高樹落驚禽。小窗深。夜沈沈。酒醒燈昏，人靜更愁霖。惆悵行雲留不住，攜手處，卻分襟。悠悠風月兩關心。擁孤衾。恨難禁。何況一春，憔悴到如今。最苦清宵無寐極，相見夢，也難尋。
畫堂春
作者：毛並（宋）

華燈收盡雪初殘。踏青還爾遊盤。落梅強半已飛翻。劃地春寒。多病故人日遠，幾時雙燕來還。可憐樓上一憑欄。不見長安。
風流子
作者：毛並（宋）

新禽初弄舌，東郊外、催爾踏青期。漸晴灩翠漪，惠風駘蕩，暖蒸紅霧，淑景輝遲。粉牆外，杏花無限笑，楊柳不勝垂。閒裡歲華，但驚蕭索，老來心賞，尤惜芳菲。平生歌酒地，空回首，惆悵觸緒沾衣。誰見素琴翻恨，青鏡留悲。念千里雲遙，暮天長短，十年人杳，流水東西。惟有寄情芳草，依舊萋萋。
浪淘沙
作者：毛並（宋）

簾幕燕雙飛。春共人歸。東風惻惻雨霏霏。水滿西池花滿地，追惜芳菲。回首昔遊非。別夢依稀。一成春瘦不勝衣。無限樓前傷遠意，芳草斜暉。
醉落魄・一斛珠
作者：毛並（宋）

暮寒悽冽。春風探繞南枝發。更無人處增清絕。冷蕊孤香，竹外朦朧月。西洲昨夢憑誰說。攀翻剩憶經年別。新愁悵望催華髮。雀啅江頭，一樹垂垂雪。
眼兒媚
作者：毛並（宋）

小溪微月淡無痕。殘雪擁孤村。攀條弄蕊，春愁相值，寂默無言。忍寒宜主何人見，應怯過黃昏。朝陽夢斷，燻殘瀋水，誰為招魂。
謁金門
作者：毛並（宋）

春已半。芳草池塘綠遍。山北山南花爛熳。日長蜂蝶亂。閒掩屏山六扇。夢好強教驚斷。愁對畫梁雙語燕。故心人不見。
謁金門
作者：毛並（宋）

傷離索。猶記並肩池閣。病起綠窗閒倚薄。一秋天氣惡。玉臂都寬金約。歌舞新來忘卻。回首故人天一角。半江楓又落。
玉樓春
作者：毛並（宋）

日長澹澹光風轉。小尾黃蜂隨早燕。行尋香逕不逢人，惟有落紅千萬片。酒成憔悴花成怨。閒殺羽觴難會面。可堪春事已無多，新筍遮牆苔滿院。
玉樓春
作者：毛並（宋）

曲房小院匆匆過。急鼓疏鍾催又去。來如春夢幾多時，去似朝雲無覓處。金瓶落井翻相誤。可惜馨香隨手故。錦囊空有斷腸書，彩筆不傳長恨句。
蝶戀花
作者：毛並（宋）

羅襪匆匆曾一遇。烏鵲歸來，怨感流年度。別袖空看啼粉汙。相思待倩誰分付。殘雪江村回馬路。嫋嫋春寒，簾晚空凝佇。人在梅花深處住。梅花落盡愁無數。
薄倖
作者：毛並（宋）

柳橋南畔。駐驄馬、尋春幾遍。自見了、生塵羅襪，爾許嬌波流盼。為感郎、松柏深心，西陵已約平生願。記別袖頻招，斜門相送，小立釵橫鬢亂。恨暗寫、如蠶紙，空目斷、高城人遠。奈當時訊息，黃姑織女，又成王謝堂前燕。託琴心怨。怕嬌雲弱雨，東風驀地輕吹散。傷春病也，狼藉飛花滿院。
應天長令・應天長
作者：毛並（宋）

曲欄十二閒亭沼。履跡雙沈人悄悄。被池寒，香爐小。夢短女牆鶯喚曉。柳風輕嫋嫋。門外落花多少。日日離愁縈繞。不知春過了。
點絳唇
作者：毛並（宋）

夜色侵霜，蕭蕭絡緯啼金井。夢寒初驚。一倍銅壺永。無限思量，展轉愁重省。燻爐冷。起來人靜。窗外梧桐影。
瑞鶴仙
作者：毛並（宋）

柳風清晝溽。山櫻晚，一樹高紅爭熟。輕紗睡初足。悄無人、猗枕虛簷鳴玉。南園秉燭。嘆流光、容易過目。送春歸去，有無數弄禽，滿徑新竹。閒記追歡尋勝，杏棟西廂，粉牆南曲。別長會促。成何計，奈幽獨。縱湘弦難寄，韓香終在，屏山蝶夢斷續。對沿階、細草萋萋，為誰自綠。
滿江紅
作者：毛並（宋）

潑水初收，鞦韆外、輕煙漠漠。春漸遠、綠楊芳草，燕飛池閣。已著單衣寒食後，夜來還是東風惡。對空山、寂寂杜鵑啼，梨花落。傷別恨，閒情作。十載事，驚如昨。向花前月下，共誰行樂。飛蓋低迷南苑路，湔裙悵望東城約。但老來、憔悴惜春心，年年覺。
燕山亭
作者：毛並（宋）

暖靄輝遲，雨過夜來，簾外春風徐轉。霞散錦舒，密映窺，亭亭萬枝開遍。一笑嫣然，猶記有、畫圖曾見。無伴。初睡起，昭陽弄妝日晚。長是相趁佳期，有尋舊流鶯，貪新雙燕。惆悵共誰，細繞花陰，空懷紫簫悽怨。銀燭光中，且更待、夜深重看。留戀。愁酒醒、霏千片。
調笑・調笑令
作者：洪适（宋）

南土。賢銅虎。黃木灣頭騰好語。騎羊執穗神仙五。拭目摩肩爭睹。無雙治行今猶古。嘉瑞流傳樂府。
調笑・調笑令
作者：洪适（宋）

寒食。人如織。藉草臨流羅飲席。陽春有腳森雙戟。和氣歡聲洋溢。洲邊藥灶成陳跡。九曜摩挲奇石。
調笑・調笑令
作者：洪适（宋）

奇貨。歸帆過。擊鼓吹簫相應和。樓前高浪風掀簸。漁唱一聲山左。胡床邀月輕雲破。玉麈飛談驚座。
調笑・調笑令
作者：洪适（宋）

名世。花無二。高壓闍提傾末利。素絲縷縷聯芳蕊。一片雲生寶髻。屑沈碎麝香肌細。剩馥燻成心字。
調笑・調笑令
作者：洪适（宋）

音樂。傳佳作。蓋海旌幢開觀閣。綺霞飛渡青油幕。好是登臨行樂。當時朝漢心傾藿。望斷長安城郭。
調笑・調笑令
作者：洪适（宋）

弱水。天無際。相去扶胥知幾里。高亭東望陽烏起。杲杲晨光初洗。蓬萊欲住寧無計。一展彌天鵬翅。
調笑・調笑令
作者：洪适（宋）

佳節。初春月。飛蓋傾城尊俎列。安期駕鶴朝金闕。丹灶分留巖穴。山中花笑秦皇拙。祠殿荒涼虛設。
調笑・調笑令
作者：洪适（宋）

飲器。貪泉水。山乳涓涓甘似醴。懷金嗜寶隨人意。枉受惡名難洗。真清方伯端無比。未使吳君專美。
調笑・調笑令
作者：洪适（宋）

深浦。停舟處。只恐越裝相染汙。奇香一見如泥土。投著水中歸去。令公早晚回朝著。無物遲留鳴櫓。
調笑・調笑令
作者：洪适（宋）

明月。舟初歇。三峽重過驚久別。玉環留與人間說。詩罷離腸千結。相思朝暮流泉咽。霧鎖青山愁絕。
調笑・調笑令
作者：洪适（宋）

南海。繁華最。城郭山川雄嶺外。遺蹤嘉話垂千載。竹帛班班俱在。元戎好古新聲改。調笑花前分隊。高會。尊罍對。笑眼茸茸回盼睞。蹋筵低唱眉彎黛。翔鳳驚鸞多型。清風不用一錢買。醉客何妨倒載。
漁家傲引・漁家傲
作者：洪适（宋）

正月東風初解凍。漁人撒網波紋動。不識雕樑並綺棟。扁舟重。眠鷗浴雁相迎送。溪北畫橋彎螮蝀。溪南古岸添青葑。長把魚錢尋酒甕。春一夢。起來拈笛成三弄。
漁家傲引・漁家傲
作者：洪适（宋）

二月垂楊花糝地。荻芽迸綠春無際。細雨斜風渾不避。青笠底。三三兩兩鳴桹起。新婦磯邊雲接袂。女兒浦口山堆髻。一擁河豚千百尾。搖食指。城中虛卻魚蝦市。
漁家傲引・漁家傲
作者：洪适（宋）

三月愁霖多急雨。桃江綠浪迷洲渚。西塞山邊飛白鷺。煙橫素。一聲欸乃山深處。紅雨繽紛因水去。行行尋得神仙侶。樓閣五雲心不住。分鳳侶。重來翻恨花相誤。
漁家傲引・漁家傲
作者：洪适（宋）

四月圓荷錢學鑄。鱗鱗波暖鴛鴦語。無數燕雛來又去。魚未取。釣絲直上蜻蜓聚。風弄碧漪搖島嶼。奇雲蘸影千峰舞。騎馬官人江上駐。天且暮。借舟送過滄波渡。
漁家傲引・漁家傲
作者：洪适（宋）

五月河中菱荇遍。絲綸欲下相縈絆。卻掉船來芳草岸。呼侶伴。蓑衣不把金章換。碧落雲高星爛爛。波心舉網星光亂。躍出鯉魚長尺半。回首看。孤燈一點風吹散。
漁家傲引・漁家傲
作者：洪适（宋）

六月長江無暑氣。怒濤漱壑侵沙觜。颭颭輕舟隨浪起。何不畏。從來慣作風波計。別漵藕花舒錦綺。採蓮三五誰家子。問我買魚相調戲。飄芰制。笑聲咭咭花香裡。
漁家傲引・漁家傲
作者：洪适（宋）

七月凜秋飛葉響。長吟杳杳澄江上。禿尾槎頭添一網。絲自紡。新炊菰飯更相餉。渡口青煙藏疊嶂。岸旁紅蓼翻輕浪。鸂鶒沈浮雙漾漾。聞鳴槳。高飛拍拍穿林莽。
漁家傲引・漁家傲
作者：洪适（宋）

八月紫蓴浮綠水。細鱗巨口鱸魚美。畫舫問漁篙暫艤。欣然喜。金齏頃刻嘗珍味。湧霧驅雲天似洗。靜看星斗迎蟾桂。枕棹眠蓑清不睡。無名利。誰人分得逍遙意。
漁家傲引・漁家傲
作者：洪适（宋）

九月蘆香霜旦旦。丹楓落盡吳江岸。長瀨黃昏張蟹斷。燈火亂。圓沙驚起行行雁。半夜系船橋北岸。三杯睡著無人喚。睡覺只疑橋不見。風已變。纜繩吹斷船頭轉。
漁家傲引・漁家傲
作者：洪适（宋）

十月橘洲長鼓枻。瀟湘一片塵纓洗。斬得釣竿斑染淚。中夜裡。時聞鼓瑟湘妃至。白髮垂綸孫又子。得錢沽酒長長醉。小艇短篷真活計。家雲水。更無王役並田稅。
漁家傲引・漁家傲
作者：洪适（宋）

子月水寒風又烈。巨魚漏網成虛設。圉圉從它歸丙穴。謀自拙。空歸不管旁人說。昨夜醉眠西浦月。今宵獨釣南溪雪。妻子一船衣百結。長歡悅。不知人世多離別。
漁家傲引・漁家傲
作者：洪适（宋）

臘月行舟冰鑿罅。潛鱗透暖偏堪射。歲歲年年篷作舍。三冬夜。牛衣自暖何須借。滕六晚來方命駕。千山絕影飛禽怕。江上雪如花片下。宜入畫。一蓑披著歸來也。
調笑・調笑令
作者：洪适（宋）

漁父飲時花作蔭。羹魚煮蟹無它品。世代太平除酒禁。漁父飲。綠蓑藉地勝如錦。漁父醉時收釣餌。魚梁曬翅閒烏鬼。白浪撼船眠不起。漁父醉。灘聲無盡清雙耳。漁父醒時清夜永。澄瀾過盡徵鴻影。略略風來敧舴艋。漁父醒。月高露下衣裳冷。漁父笑時鶯未老。提魚入市歸來早。一葉浮家生計了。漁父笑。笑中起舞《漁家傲》。
鷓鴣天
作者：洪适（宋）

報答風光思更新。安排好語續陽春。羅胸玉藻英華別，信手銀鉤點畫勻。歌妙曲，想光塵。相望尺五嘆參辰。曲終強對紅顏笑，欠我高談驚座人。
生查子
作者：洪适（宋）

廉纖小雨來，噤瘮輕寒乍。絲竹送迎時，燈火闌珊夜。銅壺漏故遲，銀燭花頻灺。懷我獨醒人，健筆方飛灑。
蝶戀花
作者：洪适（宋）

漠漠水田飛白鷺。夏木陰陰，巧囀黃鸝語。金匱詩人新得句。江山應道來何暮。好向金門聯步武。何事雙旌，卻為丹丘駐。瓊斝十分須一舉。看看紫詔催歸去。
減字木蘭花
作者：洪适（宋）

藩車容裔。挺挺風流追兩地。粲鬥分星。詩句當年汗簡青。疏簾披繡。共看橫雲晴出岫。新月如鉤。來照瓊彝醉小樓。
好事近
作者：洪适（宋）

風細晚軒涼，妙句初揮新墨。綠水池中賓佐，對嫩荷擎綠。坐看微月上雲頭，清臂映寒玉。只恐朝來酒醒，有文書羈束。
虞美人
作者：洪适（宋）

芭蕉滴滴窗前雨。望斷江南路。亂雲重疊幾多山。不似倦飛鷗鷺、便知還。角聲更聽譙門弄。夜夜思歸夢。鄱江樓下水含漪。孤負釣灘煙艇、綠蓑衣。
卜算子
作者：洪适（宋）

修竹拂疏欞，淡月侵涼榭。四畔青山進好風，金鴨香煤灺。寶唾粲珠璣，長袖飄蘭麝。莫問更樓夜若何，且結高陽社。
江城子
作者：洪适（宋）

冥冥雲嶼兩經秋。落霞收。斷煙留。小閣涼生，清馥凝金虯。乘興開顏那草草，煩玉腕，舉瓊舟。明年此日楚江頭。極層樓。望丹丘。只恐溪山，千里礙凝眸。重倚闌干相憶處，尋過雁，作書郵。
減字木蘭花
作者：洪适（宋）

使君情素。念我明朝行縣去。一醉相留。和氣歡聲到小樓。暫時南北。莫唱渭城朝雨曲。此去農郊。收拾童兒五褲謠。
浣溪沙
作者：洪适（宋）

邦伯今推第一流。幾因歌席負詩籌。一時文采說台州。雨腳漸收風入牖，雲心初破月窺樓。翠眉相映晚山秋。
望海潮
作者：洪适（宋）

重溟倒影，五芝含笑，神仙今古台州。山擁黃堂，煙披畫戟，雙巖瑞氣長浮。前事記鰲頭。有百年臺榭，千室嬉遊。墨寶淒涼，風凌雨蠹盡悠悠。規恢共仰賢侯。當政成五月，景對三秋。飛棟幹雲，虛簷受露，放懷不減南樓。賓燕奉觥籌。妙綺箋瓊藻，聲度歌喉。只恐棠陰成後，趣去侍凝旒。
好事近
作者：洪适（宋）

小閣過重陽，愁對輕篁團色。喜得蠻箋新唱，似夜光明月。萸房菊蕊定相憐，酩酊誤蕉葉。猶記去年今夜，聽歌聲清切。
清平樂
作者：洪适（宋）

風鬟飛亂。寒入秦箏雁。情似雲陰渾未展。雨腳更飄銀線。橫枝有意先開。玉塵欲伴金斝。何日舞裀歌扇，後堂重到惟梅。
選冠子
作者：洪适（宋）

雨腳報晴，雲容成瑞，夜雪縈盈連晝。千巖曳縞，萬瓦堆瓊，稍稍冷侵懷袖。鶴氅神仙，兔園賓客，高會坐移清漏。想灞陵橋畔，苦吟緩轡，聳肩寒瘦。向此際、色映堂陰，香傳梅影，寒力更欺尊酒。左符詞伯，蠻箋巧思，不道起風飛柳。舞態弓彎，一聲低唱，蛾笑綠分煙岫。任杯行瀲灩，為公沈醉，莫教停手。
好事近
作者：洪适（宋）

縹酒頌青春，不減宜城桑落。樓下玉人凝笑，散萬英千萼。繡衣當日帝王州，橫飛看鵰鶚。聞道賜環書下，向金門持橐。
鷓鴣天
作者：洪适（宋）

領客攜尊花底開。薄寒初送雨聲來。一聲未弄林間笛，幾片低飛閣下梅。酬的皪，少遲迴。不妨春雪撒銀盃。玉肌莫放清香散，更待晴時賞一回。
浣溪沙
作者：洪适（宋）

整頓春衫欲跨鞍。一杯相屬少開顏。愁眉不似舊時彎。未見兩星添柳宿，忍教三疊唱陽關。相思空望會稽山。
浣溪沙
作者：洪适（宋）

報道傾城出洞房。水邊疏影弄清香。風流更有小鴛鴦。蟬鬢半含花下笑，蛾眉相映醉時妝。夢魂不到白雲鄉。
浣溪沙
作者：洪适（宋）

玉頰微醺怯晚寒。可憐凝笑整雙翰。枝頭一點為誰酸。只恐輕飛煙樹裡，好教斜插鬢雲邊。淡妝仍向醉中看。
浣溪沙
作者：洪适（宋）

憶得熙春曉立班。使星曾入紫微垣。歸來小飲友芝蘭。投轄風流今復見，開尊禮數自來寬。更看寶唾寫烏闌。
清平樂
作者：洪适（宋）

輕紅淡白。蓬閬神仙謫。魏紫姚黃誇異色。到得海邊初識。玉闌不語如顰。虛教春盡三分。卻問檀心誰向，多情更屬東君。
生查子
作者：洪适（宋）

桃疏蝶惜香，柳困鶯驚絮。日影過簾旌，多少愁情緒。紅慘武陵溪，綠暗章臺路。春色似行人，無意花間住。
思佳客
作者：洪适（宋）

花信今無一半風。芙蓉出水幾時紅。看成弱柳陰陰綠，自在遷鶯巧語中。風傍戶，月留空。金尊相對醉珠櫳。歸鞭欲指江南去，回首霞標憶舊峰。
朝中措
作者：洪适（宋）

當年召父治南陽。千室頌慈祥。今代天台太守，聲名已達巖廊。風流閒暇，胡床乘興，燕寢凝香。好去花磚視草，珠庭喜見微黃。
朝中措
作者：洪适（宋）

江西文派有新圖。詩律嗣東湖。十首齊安書事，君王曾問相如。牙籤翻架，銀鉤落紙，美玉明珠。見說詔歲金匱，後來天下渾無。
朝中措
作者：洪适（宋）

青雲垂下不爭程。繡斧記澄清。黃木灣頭人鬧，耳邊都是歡聲。仙家咫尺，波涵渤澥，路挹蓬瀛。十日東君不老，一星南極長明。
朝中措
作者：洪适（宋）

斗南樓閣舞祥雲。為壽幾多人。有酒恰如東海，年年為滿金尊。無雙治行，兒童詠德，草木沾仁。只把空虛三院，亦須笑傲千春。
朝中措
作者：洪适（宋）

西崑當日下雲駢。採藻奉蘇仙。玉節榮看棠棣，斑衣笑俯芝蘭。壽觴爭舉，歌縈蛾綠，香嫋龍涎。須與寄聲鸞鶴，飛來歲歲年年。
朝中措
作者：洪适（宋）

嘉禾一別十經春。清泖記垂綸。今日天涯淪落，跫然一見佳人。酒浮重碧，聲低雲葉，香趁霞裙。準擬魁星歸去，它時相會金門。
浣溪沙
作者：洪适（宋）

佔得登高一日先。跨雲來作地行仙。天將黃菊助長年。健筆已凌枚叟賦，高懷欲著祖生鞭。駸駸彯組向甘泉。
臨江仙
作者：洪适（宋）

向日鵷行瞻鳳彩，共期直上金鑾。卻來持節海雲邊。身兼三使者，名是一仙官。漢室中興高密冠，千年苗裔蟬聯。左弧嘉慶舞祥煙。橘中招四老，同醉酒如泉。
臨江仙
作者：洪适（宋）

北斗南頭雲送喜，人間快睹魁星。向來平步到蓬瀛。如何天上客，來佐海邊城。方伯娛賓香作穗，風隨歌扇涼生。且須灩灩引瑤觥。十年遲鳳詔，萬里寄鵬程。
臨江仙
作者：洪适（宋）

釣瀨懷珠山韞玉，謫仙至自蓬萊。它年勳業上雲臺。棣華開幕府，蓮沼屈英才。南極逢秋光爛爛，門闌香霧縈迴。須將壽卉薦瓊杯。籬東明日菊，借取一枝來。
臨江仙
作者：洪适（宋）

煙湊橫嵐霞抱日，望中衰草稠稠。西風吹恨著扁舟。馬卿多病後，方寸不禁秋。頗念銀壺行綠醑，共聽漁子清謳。夢魂飛過海山樓。人隨秋易老，情寄水東流。
臨江仙
作者：洪适（宋）

幹呂青雲垂寶露，結鄰恰掛初弦。瑞光騰踴雜非煙。騎箕瞻鼻祖，孕昴控胎仙。勳業子卿全漢節，壯懷久寄林泉。舉觴低唱臉舒蓮。壽高人七十，果熟歲三千。
臨江仙
作者：洪适（宋）

瓜瓞綿綿儲慶遠，閒平代有名人。一襦五褲說朱輪。雲逵鴛綴近，雷社虎符新。正是泗濱浮磬日，潘輿一粲欣欣。鸞歌飛起杏梁塵。巢蓮龜問歲，介壽酒融春。
臨江仙
作者：洪适（宋）

遠駕星屏臨百粵，康沂戶戶歌功。使君五馬去乘驄。賣刀無曠土，贈扇有仁風。莫唱渭城朝雨曲，片帆時暫西東。促歸行拜紫泥封。九霄先步武，三接未央宮。
江城子
作者：洪适（宋）

當年提筆上詞壇。琢琅玕。湧波瀾。晁董聲名，一日滿人間。底事遠煩騏驥足，梅嶺外，硯臺邊。元戎傾蓋有餘歡。酒杯寬。語離難。只恐江邊，明日起青翰。暫去平分風與月，迎細札，步金鑾。
江城子
作者：洪适（宋）

江如羅帶抱山青。好風輕。五雲橫。北斗南邊，燁燁使華星。兩路平反多少事，培吉德，齎長生。當年烏府振冠纓。稔英聲。起鵬程。垂上丹霄，回首志澄清。雪片深深梅著子，歸路近，看和羹。
醉蓬萊
作者：洪适（宋）

正中秋初過，重陽相近，金莖多露。玉燕開祥，喜氣浮庭戶。覽鳳千峰，驂鸞八桂，未展青雲步。碧玉篸邊，紅蓮池上，羽仙旁午。少日聲名，珠璣黼黻，曄煜分符，喧轟持斧。帶緩裘輕，足遠人襦褲。唇注櫻桃，腰欺楊柳，歌舞新蠻素。滿酌金船，壽公千歲，東臺西府。
滿庭芳
作者：洪适（宋）

昴宿光芒，德星家世，當時飛舞華旗。風清玉宇，珠露綴瑤枝。八桂蒼蒼聳壑，問椿木、同數秋期。黃堂上，油幢轉影，美酒注金卮。英躔，名譽早，青箱傳學，黃絹摛辭。說江東治行，召杜肩齊。畏愛雙行五管，收繡斧、卻把旌麾。歡聲沸，明年此日，公在鳳凰池。
千秋歲
作者：洪适（宋）

顏朱鬢綠。天與穰穰福。旄鉞貴，崇湯沐。華軒魚映錦，紫誥鸞回幅。為壽處，玻璃鑿落斟醽醁。瑞霧蟠華屋。露浥秋蘭馥。香篆起，歌裾簇。衣斑丹穴鳳，色潤東床玉。鸞共鶴，年年來聽神仙曲。
眼兒媚
作者：洪适（宋）

黃堂風轉碧幢開。笙鶴九天來。三冬愛日，一方惠露，人在春臺。持杯多贊松喬喜，低唱列金釵。明年此日，紫微垣裡，光應中臺。
鷓鴣天
作者：洪适（宋）

月上初弦映左弧。葭吹六琯轉璇樞。日邊遠近瞻新渥，天下中庸系兩都。犀獻角，蚌回珠。皇皇星節燭扶胥。滿斟北海尊中酒，請壽安期澗底蒲。
長相思
作者：洪适（宋）

朝思歸。暮思歸。塞雁三年不見飛。斷腸天一涯。千思歸。萬思歸。夢到窗前拂淡眉。覺來雙淚垂。
長相思
作者：洪适（宋）

柳青青。酒清清。雨腳涔涔憶渭城。一尊和淚傾。山青青。水清清。水闊山重不計程。愁堆長短亭。
好事近
作者：洪适（宋）

柳岸碧漪深，底事催人行色。無計曲留情話，只別愁如織。小蠻樊素兩傾城，幾度醉狂客。明日扁舟西去，聽歌聲不得。
點絳唇
作者：洪适（宋）

天末相逢，醉中不訝車茵汙。一聲鳴櫓。驚散眠沙鷺。我是行人，卻送行人去。聽金縷。莫辭甘醑。別淚飛寒雨。
南歌子
作者：洪适（宋）

雲拂山腰過，風吹雨點來。田園好處有池臺。記著相逢時節、海棠開。蝴蝶那無夢，鴛鴦亦有媒。藏鉤解佩兩三杯。明日水邊沙際、首空回。
好事近
作者：洪适（宋）

爛漫海棠花，多謝東君留得。眉壽堂邊風景，與蓬瀛咫尺。桃紅李白競爭妍，綠野盡春色。只欠櫻唇清唱，怕行雲南北。
生查子
作者：洪适（宋）

帶郭得盤洲，勝處雙溪水。月榭間風亭，疊嶂橫空翠。團欒情話時，三徑參差是。聽我一年詞，對景休辭醉。
生查子
作者：洪适（宋）

正月到盤洲，解凍東風至。便有浴鷗飛，時見潛鱗起。高柳送青來，春在長林裡。綠萼一枝梅，端是花中瑞。
生查子
作者：洪适（宋）

二月到盤洲，繁纈盈千萼。恰恰早鶯啼，一羽黃金落。花邊自在行，臨水還尋壑。步步肯相隨，獨有蒼梧鶴。
生查子
作者：洪适（宋）

三月到盤洲，九曲清波聚。修竹蔭流觴，秀葉題佳句。紅紫漸闌珊，戀戀鶯花主。芍藥擁芳蹊，未放春歸去。
生查子
作者：洪适（宋）

四月到盤洲，長是黃梅雨。屐齒滿莓苔，避溼開新路。極望綠陰成，不見烏飛處。雲採列奇峰，絕勝看廬阜。
生查子
作者：洪适（宋）

五月到盤洲，照眼紅巾蹙。句引石榴裙，一唱仙翁曲。藕步進新船，鬥楫飛雲速。此際獨醒難，一一金鍾覆。
生查子
作者：洪适（宋）

六月到盤洲，水閣盟鷗鷺。面面納清風，不受人間暑。彩舫下垂楊，深入荷花去。淺笑擘蓮蓬，去卻中心苦。
生查子
作者：洪适（宋）

七月到盤洲，枕簟新涼早。岸曲側黃葵，沙際排紅蓼。團團歌扇疏，整整爐煙嫋。環坐待橫參，要乞珠絲巧。
生查子
作者：洪适（宋）

八月到盤洲，柳外寒蟬懶。一掬木犀花，泛泛玻璃盞。蟾桂十分明，遠近秋毫見。舉酒勸嫦娥，長使清光滿。
生查子
作者：洪适（宋）

九月到盤洲，華髮驚霜葉。緩步繞東籬，香蕊金重疊。橘綠又橙黃，四老相迎接。好處不宜休，莫放清尊歇。
生查子
作者：洪适（宋）

十月到盤洲，小小陽春節。晚菊自爭妍，誰管人心別。木末簇芙蓉，禁得霜如雪。心賞四時同，不與痴人說。
生查子
作者：洪适（宋）

子月到盤洲，日影長添線。水退露溪痕，風急寒蘆戰。終日倚枯藤，細看浮雲變。洲畔有圓沙，招盡雲邊雁。
生查子
作者：洪适（宋）

臘月到盤洲，寒重層冰結。試去探梅花，休把南枝折。頃刻暗同雲，不覺紅爐熱。隱隱綠蓑翁，獨釣寒江雪。
生查子
作者：洪适（宋）

一歲會盤洲，月月生查子。弟勸復兄酬，舉案燈花喜。曲終人半酣，添酒留羅綺。車馬不須喧，且聽三更未。
阮郎歸
作者：洪适（宋）

澄清閣下藕如船。扁舟曾採蓮。向來辛苦疊青錢。而今知幾年。人去也，客悽然。酒泉添淚泉。一杯今夜且留連。斷腸芳草邊。
浣溪沙
作者：洪适（宋）

丹桂飄香已四番。杖藜攜手自今難。黯淡離恨滿江干。壁上兩冠元是讖，花前雙韻幾時彈。中秋後夜與誰看。
滿江紅
作者：洪适（宋）

暮雨蕭蕭，飛敗葉、增添秋色。登高會、痴風吹散，山居佳客。人世難逢開口笑，老來便覺流年迫。到如今、黃菊滿園開，無人摘。珠履湊，銖衣窄。縈翠袖，催牙拍。索松兒添半，戰酣相嚇。橘綠橙黃時節好，舞停歌罷門牆隔。酒醒時、枕上一聲雞，東方白。
滿江紅
作者：洪适（宋）

累月愁霖，知今夕、是何天色。秋老矣、芙蓉遮道，黃花留客。長有霜螯來左右，誰言櫪馬能煎迫。眄高穹、重疊起頑雲，星難摘。羅綺盛，軒窗窄。心已醉，肩須拍。更十分行酒，再三相嚇。鳳詔十行歸路近，桂華千里明年隔。趁閒時、樓上共凝眸，蘆花白。
臨江仙
作者：洪适（宋）

兩載繡衣頻駐節，金蓮曾印青苔。匆匆歸去壽瓊杯。曲終揮別淚，江上片帆開。記得秋宵山吐月，酒酣同上層臺。杖藜何日解重來。相思憑過雁，飛送一枝梅。
浣溪沙
作者：洪适（宋）

舉目霜林葉葉黃。使星歸騎未須忙。煙鬟千疊弄殘妝。內殿恩光承雨露，外颱風力挾冰霜。應懷三徑雜花香。
浣溪沙
作者：洪适（宋）

不見丹丘三十年。青山碧水想依然。自驚綠鬢已蒼顏。月在柳梢曾徑醉，雨荒院菊有誰憐。繡衣歸與古人言。
生查子
作者：洪适（宋）

碧澗有神龜，千歲遊蓮葉。七十古來稀，壽母杯頻接。繡衣牽彩衣，喜慶相重疊。龜紫看孫曾，鶴髮何須鑷。
生查子
作者：洪适（宋）

貪看端木花，難辦銷金帳。庭下舞瓊瑤，飛到鬚眉上。衰病不禁寒，對景頻惆悵。夢寐到凌風，倚著青藜杖。
鷓鴣天
作者：洪适（宋）

莫問甘醪濁與清。試將一酌破愁城。海棠過後荼蘼發，堪嘆人間不再生。心已老，眼重明。嫣然國色帶朝酲。耳邊聽得蘭亭曲，一詠流觴已有名。
鷓鴣天
作者：洪适（宋）

兩塾絃歌日日春。不容坐席更凝塵。常思芳桂攀燕竇，未見童烏繼子云。流慶澤，仰家尊。救荒陰德過於門。從師已是平原客，毛遂懷繃作弄孫。
好事近
作者：洪适（宋）

春意漸盈盈，窗外小桃堪折。若問得人憐處，是輕顰時節。主人特地出紅妝，不要雲心月。三徑雖然冷淡，有采蓮舟楫。
滿江紅
作者：洪适（宋）

春色匆匆，三分過、二分光景。吾老矣，坡輪西下，可堪弄影。曲水流觴時節好，茂林修竹池臺永。望前村、綠柳蔭茅簷，雲封嶺。蜂蝶鬧，煙花整。百年夢，如俄頃。這回頭陳跡，漫勞深省。吹竹彈絲誰不愛，焚琴煮鶴人何肯。盡三觥、歌罷酒來時，風吹醒。
滿江紅
作者：洪适（宋）

雨過春深，溪水漲、綠波溶溢。年年是、楊花吹絮，草茵凝碧。駒隙光陰身易老，槐安夢幻醒難覓。算六分、春色五分休，才留一。雁鶩靜，文書畢。塵外趣，壺中日。喜蘭亭修禊，郊坰忺出。合璧連珠同嘯詠，怒猊渴驥尤清逸。酒酣時、樑上暗塵飛，無痕跡。
滿江紅
作者：洪适（宋）

衰老貪春，春又老、尊罍交溢。凝目處、清漪拍岸，四山堆碧。白也論文情最厚，維摩示病心難覓。到盤洲、車騎太匆匆，觴浮一。春再見，官期畢。歸路近，長安日。奉清時明詔，迭回更出。上殿風霜生頰齒，元龜獻替圖無逸。記而今、杖策過溪橋，留行跡。
滿江紅
作者：洪适（宋）

燕寢香凝，官事了、詩情充溢。歸後院、花容爭媚，柳眉添碧。老子胡床常自嘆，輕裾長袖從何覓。探城樓、此際夜如何，更籌一。人已老，春將畢。臨曲水，才旬日。快朝來雨過，魚兒爭出。淡酒一杯空酩酊，黃堂千騎真安逸。問朱轓、何日到丘園，聯綦跡。
滿江紅
作者：洪适（宋）

百計留春，春不住、愁懷填溢。爭如對、寶梳壓鬢，翠環鋪碧。紫綬金章都是夢，雲廬花塢如何覓。勸金盃、淺笑傍賓筵，須均一。前夜月，新離畢。收歰雨，呈紅日。荷主人情厚，五雲齊出。一顆櫻桃天付與，數聲水調人飄逸。嘆荒園、三月百花殘，無蹤跡。
南歌子
作者：洪适（宋）

閏歲饒光景，中旬始打春。擁爐看雪酒催人。樑上不曾飛落、去年塵。未暇巾車出，何妨舉盞頻。斜川日月已成陳。想得前村仙子、晚妝勻。
南歌子
作者：洪适（宋）

多病都緣老，寒陰可惜春。栽桃種竹怕因循。移轉藍輿藤杖、未開門。真率須如約，安排欲效顰。莫將箏笛損精神。自有啼鶯舞鶴、解隨人。
南歌子
作者：洪适（宋）

頑健輸村老，嬉遊付後生。七旬才有五清明。須趁良辰美景、繞園行。雲意將飛雪，天心未肯晴。難將性命作人情。只合擁爐清坐、閱醫經。
南歌子
作者：洪适（宋）

住得如篩雪，方欣有腳春。誰雲三尺不須循。若是詩僧月下、許敲門。鉅竹多中斷，殘梅競小顰。畦丁說與主林神。掃灑板橋前徑、待吾人。
南歌子
作者：洪适（宋）

強作千年調，難逾五度春。脊令繼踵漫相循。休要關心藥裹、也扃門。蕙帳銀盃化，紗窗翠黛顰。燒香試問紫姑神。一歲四並三樂、幾多人。
南歌子
作者：洪适（宋）

南浦山羅列，東湖水渺彌。主人好客過當時。斗轉參橫時候、醉如泥。莫管鶯聲老，從它柳絮飛。野園春色別無奇。船上有花多酒、未須歸。
好事近
作者：洪适（宋）

睡足淡梳妝，喜見詩人元白。不學豔紅妖紫，環花仙標格。須知玉骨本天然，不是借人力。準擬小春重看，望秋灰無射。
卜算子
作者：洪适（宋）

五鳳望中仙，五馬人間貴。舞態歌聲盡出群，烏鵲巡簷喜。昨夜值狂風，痛飲全無味。說與譙門漫打更，卻怕催歸騎。
滿庭芳
作者：洪适（宋）

華髮蒼頭，年年更變，白雪輕犯雙眉。六旬過四，七十古來稀。問柳尋花興懶，拈筇杖、閒繞園池。尊中有，青州從事，無意喚瓊彝。人生，何處樂，樓臺院落，吹竹彈絲。奈壯懷銷鑠，病費醫治。漫道琴絃綠綺，游魚聽、山水誰知。盤洲怨，盟鷗閒闊，痍鶴立新碑。
滿庭芳
作者：洪适（宋）

風攪花間，雨慳柳下，人人懶拂愁眉。年荒省事，投轄井中稀。架上舞衣塵積，絃索斷、箏雁差池。南柯夢，轉頭陳跡，飢鼠穴空彝。新年，官事少，秋蛇春蚓，重疊烏絲。更出奇花判，百病都治。報道行廚辦也，烏鵲喜、龜鶴前知。更書近，鵷行浸遠，長對去思碑。
滿庭芳
作者：洪适（宋）

殢酒銷愁，逢場作戲，何曾擇地伸眉。詩筒來往，如我與君稀。喜得青春有閏，添日月、款曲臨池。洲盤有，山餚野蔌，安用設雞彝。老來，空自笑，一頭梳雪，兩鬢吹絲。便常逢社飲，聾不堪治。曾就新年真率，花神報、蜂蝶皆知。東風惡，江梅欲盡，薦福莫轟碑。
滿庭芳
作者：洪适（宋）

柳徑花臺，熙熙春動，遊人珥墮簪遺。枯藤到處，綠刺惹冠衣。雪後園林更好，瓊作佩、香滿橫枝。巡簷久，留連一笑，不管午陰移。盤洲，今雅集，皇華飛蓋，揮麈遲遲。覺龜魚增價，草木生輝。樑上不教塵落，談文字、酒散星稀。明年好，玉津隨駕，回首記襟期。
滿庭芳
作者：洪适（宋）

同病相憐，凍吟誰伴，漫懷舉案齊眉。槐安夢境，一笑自來稀。未到斜川見雪，春欲半、尚壓銅池。今思古，拊盆擊築，蠆鼎閒夔彝。何時。天意解，並遊花塢，旋掃蛛絲。對壺中閒日，冗牘休治。四坐同盟情話，飛玉麈、萬事多知。杯盤省，淺斟隨意，真率視前碑。
滿庭芳
作者：洪适（宋）

蝴蝶夢魂，芭蕉身世，幾人得到龐眉。十分如意，天賦古今稀。晝日猥叨三接，摩鵬翼、曾化鯤池。槐陰下，深慚房魏，那敢作封彝。雁行，爭接翅，北門矩燭，西掖綸絲。幸歸來半世，園路先治。漁唱樵歌不到，鶯燕語、何畏人知。編花史，修篁千畝，封植具穹碑。
滿庭芳
作者：洪适（宋）

春入花畦，雪迷筠塢，柳梢未肯低眉。泥深路滑，車馬往來稀。平地瓊琚盈尺，冰凍解、簷水如池。皇華喜，增添泉貨，不鑄尚方彝。光陰，駒過隙，髭髯如戟，容易成絲。把詩盟長講，酒病休治。兩兩垂螺舞徹，藏羌管、人已潛知。檣烏轉，錢流地上，褒詔便刊碑。